Naamborg gaan Ysterman-wiele help rol | Netwerk24
Naamborg gaan Ysterman-wiele help rol
Deur Michael Green 16 Julie 2018 15:00
Sulke tonele is jaarliks 'n bekende gesig in Port Elizabeth. Foto: Argief
Isuzu is Maandag as die naamborg van die geskiedkundige Ysterman 70.3 Wêreldbyeenkoms, wat in September in Port Elizabeth gehou word, onthul.
Dit sal die eerste keer wees wat die Wêreldbyeenkoms in Afrika aangebied word.
Die vroue sal mekaar op 1 September pak, terwyl die mans mekaar die volgende dag die stryd sal aansê.
Meer as 6 000 atlete, wat die afgelope paar maande in ander byeenkomste wat wêreldwyd gehou is gekwalifiseer het, sal aan die byeenkoms deelneem.
Port Elizabeth het 'n volle Ysterman-byeenkoms vir die eerste keer in 2004 aangebied en doen dit steeds jaarliks.
In 2015 is die Ysterman-Afrikabyeenkoms ook vir die eerste keer in die stad aangebied.
Die Ysterman 70.3 Wêreldbyeenkoms is vir die eerste keer in 2006 in Clearwater in die Amerikaanse deelstaat Florida gehou.
* Die 70.3 in die naam, verwys na die getal myle wat die atlete sal moet aflê – 1,2 myl swem (1,9 km), 56 myl fietsry (90 km) en 13,1 myl hardloop (21 km).